钦定古今图书集成/明伦汇编/氏族典/第092卷 > 《廖用贤尚友录》 > 于忠
## 钦定古今图书集成/明伦汇编/氏族典/第092卷 > 《廖用贤尚友录》 > 于忠

按《魏书于栗䃅传》：“祚弟忠，字思贤，本字千年。弱冠拜
侍御中散。太和中，授武骑侍郎，因赐名登。转太子翊
军校尉。世宗即位，迁长水校尉，寻除左右郎将，领直
寝，改名忠。父忧去职。未几，复本官，迁司空长史、征卤
将军。以平元禧功，封魏郡开国公，寻迁散骑常侍，兼
武卫将军。忠表让爵，于是诏停其封，优进太府卿。正”
始二年，诏忠以本官使持节、兼侍中，为西道大使。还，
除平西将军、华州刺史。遭继母忧，不行。服阕，授安北
将军、相州刺史，又为卫尉卿、河南邑中正。高肇忌其
为人，欲密出之，乃出授安北将军、定州刺史。世宗既
而悔之，复授卫尉卿，领左卫将军、恒州大中正。延昌
初，除都官尚书，加平南将军，又加散骑常侍，迁侍中、
领军将军。及世宗崩，迎肃宗于东宫即位。忠既居门
下，又总禁卫，遂秉朝政，权倾一时。忠自谓有安社稷
之功，讽动百寮，令加己赏，于是封忠常山郡开国公。
灵太后居崇训宫，忠为仪同三司、尚书令，领崇训卫
尉。灵太后临朝，解侍中、领军、崇训卫尉，正为仪同尚
书令，加侍中。旬馀，出忠使持节、都督冀定瀛三州诸
军事、征北大将军、冀州刺史、太傅、清河王等奏：“忠功
微罪重，悉不合赏，请追夺。”灵太后从之。熙平元年，又
诏“忠历任禁要，可灵寿县开国公。”二年，除尚书右仆
射。神龟元年，复仪同三司。疾病，未拜，薨，年五十七。赠
侍中、司空公，谥武敬。忠后妻，中山王尼须女，微解《诗》
《书》。灵太后临朝，引为女侍中，赐号范阳郡君。子永超，
名翻，袭爵。寻卒。子世衡袭。齐受禅，例降。